Soomes tühistati tormi pärast Depeche Mode'i kontsert(14)
Eile Tallinnas esinenud Depeche Mode pidanuks homme üles astuma Soome pealinnas Helsingis, kuid nüüd otsustati, et kontsert jääb ära.
Bänd pidi esinema Kaisaniemi pargis. Korraldaja Live Nation andis teada, et üritus jääb ära turvakaalutlustel, vahendab Iltalehti.
Asenduskuupäeva välja ei pakuta ning muusikasõbrad saavad piletiraha tagasi.
Live Nationi poolt selgitati, et olukorda arutati ohutus- ja kemikaaliametiga (Tukes) ning päästeametiga. Koos jõuti järeldusele, et prognoositavad ilmastikuolud kujutavad endast olulist ohtu. „Tugevad tuulepuhangud ning vihma- ja äikesetorm muudavad ürituse turvaliselt korraldamise võimatuks,“ nenditi oma teates.
Bändi esindaja ütles, et neil on kahju, et kontsert ära jääb, kuid fännide ja töötajate turvalisus on bändi jaoks oluline.
Eilne kontsert oli bändil tuuri „Memento Mori World Tour“ käigus ainuke Baltimaades. Kuna Soome kontsert jääb ära, on järgmine ülesastumine 11. augustil Norras Oslos. Seejärel on esinemistes paus ning septembris alustab bänd tuuritamist Põhja-Ameerikas.